U Svjetskom trgovinskom centru radilo najmanje osam Hrvata (13/9/01) - 2001-09-13
Hrvatski diplomati su se odmah nakon nesreće uključili u akciju davanja krvi
Generalni konzulat Republike Hrvatske u New Yorku dobio je zaduženje da pokuša locirati hrvatske državljane koji su se u trenutku terorističkog napada na Svjetski trgovinski centar zatekli u New Yorku. Prema posljednjim informacijama generalnog konzula Domagoja Kere, dosadašnje vijesti su dobre. "Mi za sada imamo podatke o osam ljudi, osam Hrvata koji su radili u ove dvije zgrade i svi su živi i zdravi. Ministarstvo vanjskih poslova je otvorilo liniju na kojoj ljudi mogu zvati i tražiti informacije o svojoj rodbini. Mi smo upravo danas dobili jedan fax, listu takvih upita koje u ovom trenutku rješavamo. Prema informacijama koje za sada imamo niti jedan naš građanin ili američki građanin hrvatskog podrijetla nije stradao." U trenutku našeg razgovora u hrvatski je konzulat počeo stizati telefaks. “Možda u ovom prvom naletu ima 30-tak upita”, dodao je generalni konzul. Ljudi iz Hrvatske uglavnom upućuju svoje upite u Ministarstvo vanjskih poslova u Zagrebu, a manje u Generalni konzulat Republike Hrvatske u New Yorku. Što se Amerikanaca hrvatskog podrijetla tiče, oni veoma malo kontaktiraju konzulat za bilo kakve informacije u tom smislu jer su, kako kaže Domagoj Kero, međusobno povezani. On je rekao da među hrvatskim diplomatima postoji veliki interes za dobroboljno davanje krvi. "Ovdje u New Yorku je strahovito velik odaziv davatelja krvi i mi smo također pokušali doći u takvu situaciju. Na žalost, za sada je jedino šef misije pri Ujedinjenim narodima, Ivan Šimonović, uspio dati krv. On je jučer rano ujutro otišao tamo da bi došao na red tek u popodnevnim satima. Osim gospodina Šimonovića krv su dali i njegova supruga i sin. Ostali hrvatski diplomati pokupili su formulare, a kad ćemo doći na red ne zna se. U svakom slučaju, činjenica je da smo se svi mi odazavali pozivu na davanje krvi, ali da je takva navala donatora da ljudi stoje u redovima po osam sati, a neki ni ne dođu na red pa dolaze drugi dan." Hrvatski veleposlanik u Sjedinjenim Državama, Ivan Grdešić, kaže da su se hrvatski diplomati javili za dobrovoljno davanje krvi i prije poziva ministra Tonina Picule. "Mi smo već prvi dan, preduhitrivši inicijativu ministra, zamolili naše uposlenike da organiziramo davanje krvi. Kontaktirali smo State Department i Crveni križ koji su nas zamolili da sada ne dolazimo jer su velike gužve, a da će krv trebati i sljedećih dana. Planiramo da dobrovoljci koji će dati krv to naprave u petak ili u ponedjeljak." Kako nam je kazao glasnogovornik hrvatske misije pri Ujedinjenim narodima Igor Pokaz jučer je na Općoj skupštini svjetske organizacije predloženo da se u akciju dobrovoljnog davanja krvi uključe svi diplomati u New Yorku.